察院學士灸焫連日戲作鄙句
作者：彭汝礪
朝代：宋

paragraphs: 截艾作炷大如椽，三日徹夜燒丹田。
心腹生火口生烟，皮毛潤澤骨骼堅。
舍杖趨走脚輕儇，赫如渥丹顔色鮮。
五十六歲如少年，顧我一生百迍邅。
病多未老先華顛，欲灸自量無罪愆。
一切久矣付諸緣，三月人家花欲燃。
陽春水色碧於天，更欲載公青翰船。
喚取佳人舞繡筵，一飲一斗醉不眠。
不怕世人笑逃禪，火中自會生金蓮。
作詩問公奚若旃，肌肉忍自投戈鋋。
亶顧厥後勤著鞭，萬事悉置心超然。
服食不須求汞鉛，公名已自列諸仙。